La Grupul statuar „România biruitoare” din Bacău, Asociația Tradiții Militare Românești „Regimentul 3 Artilerie 1877” și Asociația Profesorilor de Religie „Sf. Parascheva”, în colaborare cu trei dintre colegiile băcăuane („Mihai Eminescu”, „N. D. Karpen” și „Vasile Alecsandri”) și Școala Gimnazială „Domnița Maria”, au organizat o manifestare prin care au fost marcate Ziua Independenței Naționale a României și Ziua Regalității, sărbătorite anual pe 10 Mai.
La eveniment au venit elevi și profesori de la școlile amintite, iar două grupuri de elevi au îmbrăcat uniforme militare specifice perioadelor în care România a fost fie în Războiul de Independență, fie în Primul Război Mondial. Președintele Asociației Tradiții Militare Românești, col. (rtr) Stelian Cojocaru, a explicat asistenței care sunt aceste uniforme și din ce sunt compuse ele.
Manifestarea a început cu o slujbă religioasă ținută de părintele paroh Mihai Tomozei, de la Biserica Precista. Apoi, istoricul zilelor de 9 și 10 Mai și specificul sărbătorilor marcate pe 10 Mai au fost explicate de președintele Filialei Bacău Cultul Eroilor, Dănuț Voicu, și de profesorul Andrei Tudor.
Elevii au susținut, în continuare, un scurt program artistic, în care au fost recitate versuri patriotice, a fost prezentat un fragment din Jurnalul Reginei Maria și au fost interpretate câteva melodii cu tematică, de asemenea, patriotică.
La final, la Grupul statuar „România biruitoare” au fost depuse coroane de flori.